Sewe verkeersbeamptes al gevonnis weens omkoopgeldArgieffoto: memyselfaneye (Pixabay) Die twee verkeersbeamptes wat verlede week in die Tzaneen-landdroshof in Limpopo skuldig bevind is op aanklagte van korrupsie, is Dinsdag gevonnis. Hulle het omkoopgeld van motoriste ontvang. Sewe van die 13 verkeersbeamptes wat van dié oortreding beskuldig word, is al sedert 2017 in die hof gevonnis. Mabogo Tshifhelimbilu (43) en Nhlamulo Shivambu is ŉ boete van R20 000 elk of vier jaar tronkstraf opgelê. Die helfte van die tronkstraf is met vyf jaar opgeskort op voorwaarde dat hulle nie dieselfde misdryf gedurende dié tydperk sal pleeg nie. Maroela Media het vroeër berig die spesiale ondersoekeenheid (SOE) en die padverkeersbestuurskorporasie (RTMC) het in Desember 2017 ’n operasie uitgevoer wat spesifiek daarop gemik was om korrupte aktiwiteite deur verkeersbeamptes hok te slaan. Altesaam 13 verkeersbeamptes is gedurende dié operasie in onderskeidelik Tzaneen en Bolobedu in hegtenis geneem, nadat hulle kwansuis omkoopgeld van motoriste ontvang het wat die Padverkeerswet oortree het. Dit het veral motoriste betrek wat die spoedgrens verontagsaam het. Die omkoopgeld het enigiets van R100 tot R2 000 gewissel. Tshifhelimbilu en Shivambu se medebeskuldigde, Clifford Lubisi, sal na verwagting op 31 Augustus gevonnis word.